b'\n_START_ARTICLE_\nJuderia, C\xc3\xb3rdoba\n_START_PARAGRAPH_\nJuder\xc3\xada je stara judovska \xc4\x8detrt v C\xc3\xb3rdobi z mre\xc5\xbeo zavitih ozkih ulic, v katerih prevladujejo trgovine s spominki in nakitom._NEWLINE_Judje so se v C\xc3\xb3rdobi naselili \xc5\xbee v rimskem in vizigotskem obdobju in so v \xc4\x8dasu, ko je judovske intelektualce na dvor Abd Al Rahmana III. povabil njegov judovski svetovalec Hafsaj Ibn \xc5\xa0aprut, tvorili izjemno intelektualno skupnost.\n_START_SECTION_\nSinagoga\n_START_PARAGRAPH_\nSinagoga stoji v sredi\xc5\xa1\xc4\x8du Juderie na Calle de los Judios in je ena od samo treh ohranjenih srednjeve\xc5\xa1kih sinagog v \xc5\xa0paniji. Zgrajena je bila leta 1315. V 16. stoletju je bila preurejena v cerkev, potem pa je pripadla cehu \xc4\x8devljarjev. V njihovi lasti je bila do njenega ponovnega odkritja v 19. stoletju. V sinagogi je galerija za \xc5\xbeenske in ometana stena z verzi iz hebrejskih psalmov in rastlinskimi motivi v zgornjem delu. V lepo obnovljeni vzhodni steni je polkro\xc5\xbeen obok, kjer se hranijo zvitki Stare zaveze.\n_START_SECTION_\nSefardska hi\xc5\xa1a\n_START_PARAGRAPH_\nObnovljena sefardska hi\xc5\xa1a v Juderii ima videz, ki ga je imela v 14. stoletju, preden so \xc5\xa1panski katoli\xc5\xa1ki kralji izgnali Jude iz \xc5\xa0panije._NEWLINE_Ima pet tematskih sob, v katerih so razstavljeni predmeti, povezani z najpomembnej\xc5\xa1imi dogodki v \xc5\xbeivljenju Juda: rojstvom, obrezovanjem, \xc5\xa1olanjem, sklepanjem zakonske zveze in smrtjo. Razstavljeni so tudi kovinski predmeti, z zlatimi nitmi izvezena obla\xc4\x8dila in gospodinjske potreb\xc5\xa1\xc4\x8dine. V njej se lahko seznanite s sefardskim jezikom ladino in kulturi in ogledate glasbila. V hi\xc5\xa1i so tudi podobe pomembnih Judov._NEWLINE_\xc5\xa0tudentje lahko obi\xc5\xa1\xc4\x8dejo tudi knji\xc5\xbenico, zvo\xc4\x8dni arhiv in dokumentacijsko sredi\xc5\xa1\xc4\x8de. V hi\xc5\xa1i je trgovina s sefardsko glasbo in keramiko. V njej se ob\xc4\x8dasno dogajajo tudi koncerti, seminarji, konference in glasbene delavnice.\n_START_SECTION_\nLa Puerta de Almodavar\n_START_PARAGRAPH_\nLa Puerta de Almodavar so mestna vrata s kipom Seneke mlaj\xc5\xa1ega, ki skupaj z ulicama La Muralla and Averroes tvorijo zahodno mejo Juderie. Juderia sega na severu do Calle El Rey Heredia in Velike mo\xc5\xa1eje na jugu._NEWLINE_Na trgu Tiberiadus je spomenik slavnega filozofa in astronoma Maimonida, rojenega leta 1135.'